Waslet fl-Iraq l-aktar titjira riċenti f'sensiela ta' titjiriet b'konnessjoni mal-Pont Umanitarju bl-Ajru tal-UE b'aktar minn 40 tunnellata ta' provvisti mediċi u ta' emerġenza biex jissaħħaħ ir-rispons umanitarju. It-titjira hija parti mill-appoġġ kontinwu tat-Team Europe biex tingħata assistenza għall-aktar kriżijiet umanitarji serji fid-dinja, li huma affettwati minn restrizzjonijiet fit-trasport bħala konsegwenza tal-pandemija tal-coronavirus. L-UE qed tipprovdi wkoll pakkett ġdid ta' għajnuna umanitarja ta' EUR 35 miljun biex tgħin lil vittmi ta' kunflitt u ta' ċaqliq sfurzat fl-Iraq u tagħti spinta lir-rispons għall-coronavirus. Il-Kummissarju għall-Ġestjoni tal-Kriżijiet Janez Lenarčič qal: “L-UE tkompli tappoġġa lil dawk l-aktar fil-bżonn fl-Iraq. Bħala konsegwenza tal-pandemija tal-coronavirus l-organizzazzjonijiet umanitarji qed jiffaċċjaw kundizzjonijiet diffiċli ħafna ta' aċċess, filwaqt li l-ħtiġijiet fl-Iraq qed jiżdiedu. Dan il-pont tal-ajru umanitarju huwa espressjoni tanġibbli ta' solidarjetà tal-UE ma' dawk l-aktar vulnerabbli.” L-għajnuna umanitarja tal-UE fl-Iraq tiffoka fuq l-għoti ta' assistenza li ssalva l-ħajjiet bħal ma hi l-kura tas-saħħa ta' emerġenza, il-kenn, l-aċċess għal ilma sikur u s-sanità, l-edukazzjoni u l-protezzjoni. L-għajnuna umanitarja tal-UE hija diretta lejn madwar 400,000 ruħ, li ħafna minnhom huma nisa u tfal. Mill-2015 'l hawn, ġew ipprovduti aktar minn EUR 490 miljun f'appoġġ umanitarju fil-pajjiż. Sfond L-Unjoni Ewropea hija donatur ewlieni ta' għajnuna umanitarja fl-Iraq, f'konformità mal-prinċipji umanitarji ta' umanità, imparzjalità, newtralità u indipendenza. L-Iraq huwa affettwat mill-pandemija tal-coronavirus. Permezz tas-sħab umanitarji tagħha, l-UE qed tappoġġa faċilitajiet mediċi u ħaddiema tal-kura tas-saħħa madwar l-Iraq kif ukoll tappoġġa l-implimentazzjoni ta' miżuri tas-saħħa pubblika fil-kampijiet u l-postijiet ta' detenzjoni, u tqajjem kuxjenza dwar kif jittaffew ir-riskji. Għal aktar informazzjoni Il-Pont Umanitarju bl-Ajru tal-UE